Wara li l-Qorti tal-Maġistrati kienet ikkonkludiet li Sqalli għandu jiġi estradit lejn l-Italja u jaffaċċja akkużi relatati mal-kriminalità organizzata, l-Qorti tal-Appell Kriminali, preseduta mill-Imħallef Consuelo Scerri Herrera ma kienitx tal-istess fehema u qalet li Antonio Ricci, m’għandux jiġi estradit minħabba li f’dan l-istadju, ma jirriżultax, li l-investigazzjoni fil-konfront tiegħu hija waħda maħluqa. Wara li l-awtoritajiet Taljani ħarġu Mandat ta’ l-Arrest Ewropew b’rabta ma’ ħasil ta’ flus tal-Mafja ‘Ndrangheta, il-Pulizija f’Malta kienu arrestaw lil Antonio Ricci, f’jum l-Għid il-Kbir li għadda. Ir-raġel Antonio Ricci ta’ 43 sena, kien residenti s-Swieqi, u ilu jgħix Malta għal dawn l-aħħar 10 snin. Skont il-Pulizija Taljana huwa kien jagħmel parti minn organiżazzjoni ta’ logħob klandestin ta’ natura kbira fejn issemmew biljuni ta’ Ewro. Is-sena l-oħra fl-Italja kienu ġew maqbuda madwar biljun ewro f’logħob sportiv permezz ta’ ħasil ta’ flus. Ħafna mill-frodi li skont l-Italja wettaq Ricci kienu fuq logħob klandestin “online” u tant kemm il-firxa f’dan il-logħob hija kbira li f’Novembru li għadda fl-Italja, b’rabta ma’ dan il-każ kienu arrestati 68 persuna. F’operazzjoni mifruxa mal-Italja kollha, il-Pulizija ta’ kontra l-Mafia kienu wettqu tfittxijiet kbar madwar il-pajjiż, mill-inqas 80 tfittxija. Dan il-logħob klandestin kien instab mill-Guardia di Finanza mgħejjun mill-Pulizija Taljana. Investigaturi Taljani qalu li gruppi kriminali kienu qed jużaw metodi Mafjużi biex jinfiltraw logħob illegali. Ħafna mill-investigazzjonijiet saru f’Bari u allegatament kienu mmexxija mill-Kap Mafjuż Vito Martiradonna. L-Ewwel Qorti preseduta mill-Maġistrat Donatella Frendo Dimech, kien ġie deċiż li r-raġel għandu jiġi estradit. Imma fl-appell, li daħal ukoll fil-każ l-Avukat Franco Debono, li flimkien mal-Avukati Arthur Azzopardi, Stephen Tonna Lowell u Mario Mifsud deheru għal Ricci, ingħad li din il-Qorti filwaqt li m’hijiex tikkunsidra li sabiex ikun hemm estradizzjoni, jeħtieġ li jkun hemm kawża pendenti, ma jirriżultax li l-istat ta’ Ricci, huwa dak ta’ akkużat fl-Italja. Il-Qorti tal-Appell qalet ukoll li mhux biss li l-kawża fil-konfront ta’ Ricci għada ma nbditx, iżda wkoll hemm il-possibilita’ li din ma tinbediex u li l-appellant jista’ jiġi rilaxxat qabel ma jkun tressaq il-Qorti. Ingħad ukoll li l-Istati Membri għandhom jesegwixxu kull mandat ta’ arrest Ewropew fuq bażi tal-prinċipju ta’ rikonoxximent reċiproku. Dan ifisser li għandu jkun hemm “mutual respect”, fejn il-Qorti ma tistax tinjora l-bażi li fuqu l-Mandat ta’ Arrest Ewropew jista’ jinħareġ. Ingħad ukoll li d-dokumentazzjoni mibgħuta mill-Italja mhijiex ċara u f’xi waqtiet konbfużjonarja u kontradittorja u kollox jindika li l-investigazzjoni fil-konfont tiegħu għadha ma ngħalqitx.